Πύργος 28-06-2016

 Α.Π.: 736

 Προς: τον Πρόεδρο κ. Μιχαήλ Βλασταράκο

 και τα μέλη του Δ.Σ. του

 Πανελληνίου Ιατρικού Συλλόγου

Κύριε Πρόεδρε,

απευθυνόμαστε σε εσάς προκειμένου να σας εκφράσουμε τον έντονο προβληματισμό μας και την δίκαιη, πιστεύουμε, αγανάκτησή μας επί ενός θέματος, το οποίο είμαστε σίγουροι ότι και εσείς καλώς γνωρίζετε.

Πρόκειται για την δικαστική στοχοποίηση των ιατρών, συνεπεία της άσκησης των καθηκόντων τους, η οποία τελευταία έχει πάρει διαστάσεις επιδημίας. Ουδείς αρνείται ότι η άσκηση της Ιατρικής απαιτεί επιμέλεια και υπευθυνότητα, ουδείς αρνείται ότι ιατρικά λάθη δυστυχώς ενίοτε συμβαίνουν και ουδείς αρνείται ότι στις σπάνιες περιπτώσεις που αυτά οφείλονται σε εγκληματική αμέλεια θα πρέπει να ακολουθεί πειθαρχική και δικαστική διερεύνηση. Από του σημείου όμως αυτού έως του σημείου οι ιατροί να σύρονται αυτομάτως στα δικαστήρια μόνο και μόνο επειδή το αποτέλεσμα κάποιας θεραπευτικής παρέμβασης δεν ήταν το επιθυμητό ή επειδή ο χρόνος που μεσολάβησε μέχρι τη διάγνωση κρίνεται, πολλές φορές αυθαίρετα, μεγαλύτερος του οφειλόμενου, υπάρχει τεράστια απόσταση. Όλοι οι ιατροί αντιμετωπίζουν το πρόβλημα, τόσο στον ιδιωτικό όσο και στον δημόσιο τομέα, στο Ε.Σ.Υ. ωστόσο τα πράγματα είναι χειρότερα τόσο λόγω της μεγαλύτερης πληθώρας όπως και της μεγαλύτερης σοβαρότητας των περιστατικών όσο και λόγω της υποστελέχωσης και της υποχρηματοδότησης.

Οι Ιατροί του Ε.Σ.Υ., στην εποχή των μνημονίων, καλούνται να εργασθούν μεν υπό συνθήκες χώρας της υποσαχάριας Αφρικής, κρίνονται δε και αξιολογούνται με κριτήρια Σκανδιναβικής χώρας. Αν όμως θέλουμε να τους κρίνουμε με αυστηρά κριτήρια Σκανδιναβικής χώρας οφείλουμε να τους παράσχουμε και ανάλογες συνθήκες διαφορετικά, με συνθήκες υποσαχάριας Αφρικής όπως αυτές που τώρα βιώνουμε, οφείλουμε να αναγνωρίσουμε ότι η θνητότητα των νόσων όφειλε να είναι πολύ μεγαλύτερη και αν διατηρείται σε σχετικώς υποφερτά επίπεδα αν και όχι σε αυτά που θα θέλαμε, αυτό οφείλεται στην ευσυνειδησία, στην αυταπάρνηση και στην άρτια επιστημονική κατάρτιση των Ελλήνων Ιατρών. Φαίνεται ωστόσο ότι ο πειρασμός αποκόμισης οικονομικού οφέλους στις παρούσες δύσκολες οικονομικές συνθήκες, μέσω προσδοκώμενων αποζημιώσεων που διεκδικούνται στα Αστικά Δικαστήρια σε τέτοιες περιπτώσεις, είναι πολύ μεγάλος τόσο για κάποιους ασθενείς ή τους οικείους τους όσο και για κάποια από τα εμπλεκόμενα δικηγορικά γραφεία για πολλά από τα οποία ίσως η τακτική αυτή αποτελεί τη μόνη μορφή επιβίωσης.

Εδώ ακριβώς αναδεικνύεται η ευθύνη της Δικαιοσύνης και συγκεκριμένα των Εισαγγελικών και Ανακριτικών Αρχών οι οποίες δεν επιτρέπεται αβασάνιστα την κάθε καταγγελία, χωρίς να προσπαθούν να εμβαθύνουν σε αυτήν και να ελέγξουν αν έχει βάση, να την προωθούν στις Δικαστικές Αίθουσες. Διότι ακόμη και αν ο ιατρός έχει Ασφάλεια Αστικής Ευθύνης και δεν κινδυνεύει να καταστραφεί οικονομικά, είναι δεδομένο ότι θα διασυρθεί ηθικά και θα ταλαιπωρηθεί ψυχικά κατά την Ποινική του Δίωξη ακόμη και αν το αποτέλεσμα είναι αθωωτικό.

Εδώ ακριβώς αναδεικνύεται, πιστεύουμε, και ο ρόλος του Π.Ι.Σ. ο οποίος θα ήταν ωφέλιμο να παρέμβει, με θεσμικό και επίσημο τρόπο, στην ανώτερη ιεραρχία της Δικαιοσύνης προκειμένου να εγκαταλειφθεί η πρακτική να ασκούνται διώξεις κατά Ιατρών αβασάνιστα, συνεπεία της κάθε αβάσιμης καταγγελίας. Θα ήταν καλό και οι Δικαστικοί Λειτουργοί να εμπεδώσουν αυτό το οποίο εμείς οι Ιατροί καλά γνωρίζουμε, δηλαδή ότι οι αλλεπάλληλες και συστηματικές δικαστικές διώξεις κατά Ιατρών δεν κάνουν τους ιατρούς περισσότερο επιμελείς, κάτι που ούτως ή άλλως στην συντριπτική πλειονότητά τους είναι, αλλά περισσότερο ευθυνόφοβους. Όμως ένας ευθυνόφοβος ιατρός ίσως είναι περισσότερο επικίνδυνος ακόμη και από έναν αμελή ιατρό. Ο ιατρός οφείλει να ασκεί ιατρική έχοντας ως κύριο γνώμονα την υγεία του ασθενούς και όχι τη δική του νομική κάλυψη σε ενδεχόμενη διαγνωστική ή θεραπευτική αστοχία. Εκεί όμως οδηγείται ο ιατρός, να δρα σκεπτόμενος τις νομικές συνέπειες και όχι τόσο την υγεία του ασθενούς, όταν γνωρίζει ότι πάνω από κάθε επιλογή του επικρέμεται ο κίνδυνος της δικαστικής δίωξης. Όσο και αν , εκ πρώτης όψεως, δίδεται η εντύπωση ότι η προάσπιση της υγείας του ασθενούς και η νομική ασφάλεια του ιατρού είναι αλληλένδετες και βαίνουν παράλληλα, γνωρίζετε πολύ καλά ότι αυτό δεν συμβαίνει πάντα, συνεπώς ό,τι υπηρετεί την πρώτη δεν υπηρετεί κατ΄ ανάγκην και τη δεύτερη και το αντίστροφο.

Κύριε Πρόεδρε δεν είναι δυνατόν οι Έλληνες ιατροί να αποτελούν εξιλαστήρια θύματα της οικονομικής κρίσης. Ήδη οι δυσμενείς οικονομικές συνθήκες έχουν εξωθήσει χιλιάδες από αυτούς να μεταναστεύσουν, ας μην επιτρέψουμε να εδραιωθούν καταστάσεις που θα εξωθήσουν ακόμη περισσότερους.

 Με εκτίμηση

 Για το Διοικητικό Συμβούλιο του Ι.Σ.Π.Ο.

 Ο Πρόεδρος Ο Γεν. Γραμματέας

 Ευάγγελος Παπαγεωργίου Χρήστος Γιαννικούλης